《阎才元因程伯珍来寄近诗一轴不能尽和用师淮父韵奉简》
宋代·晁公溯

我思买蜀山，附田小峥嵘。家本冰氏子，室无孔方兄。

为郡非其乐，强颜聊此行。四夷幸兵休，万邦喜时平。

所嗟启利源，开国始于荆。当年惟迂叟，乃如鲁二生。

高卧不肯起，彼方事交征。共兜自滔天，尧舜实圣明。

至今天下士，语及涕纵横。今王益神武，览奏每叹惊。

皇皇元首诗，主歌臣则赓。德音既屡下，美意谁能成。

追怀符益州，积恶高陵京。老农扣头泣，愿闻徭役轻。

故人佐太府，因君烦寄声。艰难念吾土，慷慨见深情。

歃血誓仁义，由来盖同盟。

作者简介：晁公溯：一作晁公遡，字子西，济州巨野（今山东菏泽市巨野县）人，晁公武弟。宋高宗绍兴八年进士。史籍无传，据本集诗文，知其举进士后历官梁山尉、洛州军事判官、施州通判，绍兴末知梁山军。宋孝宗乾道初知眉州，后为提点潼川府路刑狱，累迁兵部员外郎。著有《嵩山居士文集》54卷，刊于乾道四年，又有《抱经堂稿》等，已佚。